David Popovici, deținător al mai multor titluri și recorduri mondiale, a confirmat, prin intermediul paginii sale de Facebook, că Jocurile Olimpice de la Paris va fi cazat în afara Satului Olimpic și va beneficia de protecție privată.
David Popovici, tânărul înotător român cu numeroase realizări internaționale, a adus la cunoștința Comitetului Olimpic și Sportiv Român (COSR) câteva cerințe mai puțin obișnuite pentru participarea sa la Jocurile Olimpice de la Paris. Printre aceste cerințe se numără solicitarea de a avea proprii agenți de securitate și de a fi cazat într-un hotel situat în apropierea bazinului olimpic, evitând astfel șederea în satul olimpic alături de ceilalți sportivi români.
Motivul invocat pentru aceste cerințe neconvenționale este nevoia de concentrare și liniște, considerată esențială pentru performanță. Camelia Potec, șefa federației de natație și vicepreședinte al COSR, a confirmat că solicitările vin din partea părinților lui David Popovici.
"Jocurile Olimpice de la Paris se apropie cu paşi repezi şi urmează o perioadă de pregătire intensă ce necesită un mare efort atât fizic, cât şi mental. Este esenţial ca un sportiv care participă la o competiţie atât de importantă, să aibă liniştea atât de necesară pregătirii. În acest proces este implicată şi logistica, dincolo de odihna necesară şi minimele nevoi ce ne ajută în menţinerea rutinei şi concentrării. Logistica implică şi o simplificare practică, în cazul de faţă, cazarea în afara Satului Olimpic, având în vedere condiţiile speciale din Paris şi distanţa dintre baza de concurs şi Satul Olimpic. Asigurarea protecţiei şi siguranţei sportivilor şi echipelor lor reprezintă în egală măsură o necesitate vitală şi o prioritate pentru toate delegaţiile care vor veni la Jocurile Olimpice, delegaţii ce urmează protocolul de securitate cerut de organizatori. În urma analizării situaţiei de către echipa mea, FRNPM, Comitetul Olimpic şi Sportiv Român şi cu acceptul clar al acestor instituţii, cazarea în afara Satului Olimpic a apărut natural şi a fost aleasă ca fiind cea mai bună varianta în cazul meu. Această idee a apărut în urmă cu mai mult de un an şi a fost o decizie de echipă, la fel cum a fost şi în cazul altor sportivi care merg la aceeaşi competiţie (canotaj, kaiac-canoe). Hotelul de lux la care se face referire este un hotel obişnuit de 3 stele", a explicat David Popovici.